Arendal politikammer

Arendal politikammer var et politikammer i Aust-Agder. Fra 2002 ble Arendal politidistrikt en del av det nyopprettede Agder politidistrikt, med Arendal Politistasjon som en del av Driftsenhet Øst.

 Historikk 
I 1738 fikk byfogdene myndighet som politimestre i de byene der særskilte politimesterembeter ikke var opprettet. I lang tid var byfogden i Arendal samtidig politimester. Ved kongelig resolusjon 1875 fikk Arendal et eget embete som politimester, løsrevet fra byfogdembetet.

For å gjennomføre lov om delvis omordning av det sivile embetsverk 21. juli 1894 nr. 5, ble det i 1897 bestemt å opprette flere nye politimesterembeter inkludert Østre Nedenes politimesterembete. Embetsdistriktet skulle omfatte Risør by og Holt sorenskriveri, inkludert Tvedestrand. Politimesteren i Arendal ble tillagt et distrikt bestående av Nedenes og Sand sorenskriverier, samt Grimstad og Lillesand. Bestemmelsene ble ikke gjennomført etter planen, ettersom politimesterfunksjonene fortsatt ble skjøttet av lensmenn, byfogder og sorenskrivere i byene og ladestedene utenom Arendal. Lovene fra 1894 og 1897 ble først satt i verk for Aust-Agder fra 1919. Politimesteren i Arendal fikk da kun ansvar for politimesterforretningene i Nedenes sorenskriveri, mens politimesterforretninger for de øvrige delene av Aust-Agder var underlagt andre embeter.

Fra 1937 ble politimesterfunksjonen i Risør tillagt en nyopprettet stilling som politifullmektig ved Arendal politimesterembete med bopel i Risør. Grimstad og Lillesand ble lagt til Arendal politidistrikt fra 1. oktober 1937.

Arendal politikammer ble fra 1. januar 2002 en del av det nyopprettede Agder politidistrikt.

 Politimestere ved Arendal politikammer 
 Nicolai Heinrich Jæger, 1816-1846
 Iver Steen Thomle, 1846-1849
 Jebs Obel Praem, 1849-1855
 Jacob Henning Vetlesen, 1857-1874
 Claus Andres Urbye, 1875-1880
 Leonard Elisar Holmboe, 1881-1888
 Christoph Heinrich Holfeldt, 1881-1894
 Hilmar Krogh, 1895-1905
 Sigvald Sevalsen, 1905-1916
 Theodor Dahm Møinichen, 1917-1919
 Christoph Heinrich Holfeldt, 1919-1921
 Theodor Dahm Møinichen, 1921-1942
 Trygve Gårdbo, 1942-1944
 Wilhelm Due, 1944 – 1945
 Erling Skjelver, 1945
 Nils Onsrud, 1945-1962
 Gulbrand Nyhus, 1963-1981
 Finn Steinkopf, 1982-1999
 Ole Petter Parnemann, 1999-2001

 Arkiv 
Arkivet etter Arendal politikammer har i tre omganger blitt avlevert til Statsarkivet i Kristiansand. De tre arkivdelene har per 2014 et samlet omfang på 222 hyllemeter, hvorav det eldste arkivmaterialet strekker seg tilbake til 1805.

 Referanser 

Kategori:Tidligere politidistrikter i Norge
Kategori:Myndigheter i Aust-Agder
Kategori:Arendals historie
Kategori:Opphør i 2001